Zelení mužíkovia (kríza na Ukrajine)

Zelení mužíkovia alebo zelení mužíci (, ) je výraz označujúci neoznačených príslušníkov Ozbrojených síl Ruskej federácie, ktorí sa počas krízy na Ukrajine v roku 2014 podieľali na anexii Krymu. Termín bol prvýkrát použitý pred anexiou Krymu Ruskou federáciou, keď títo vojaci obsadili a blokovali medzinárodné letisko Simferopol, väčšinu vojenských základní na Kryme a parlament v Simferopole. Známi sa stali aj pod označením zdvorilí ľudia (), pretože sa správali pokojne a veľmi nezasahovali do každodenných aktivít obyvateľov.
Zbrane a vybavenie.
V marci 2014 vydal fínsky časopis Suomen Sotilas ("Fínky vojak") analýzu zbraní a vybavenia na snímkach „zelených mužíkov“.
Článok poukazuje na viacero druhov zbraní a vybavenia, ktoré sa vydáva len ozbrojeným silám v Ruskej federácii:
Článok ďalej konštatuje, že s veľmi vysokou pravdepodobnosťou „ide o jednotky Specnaz zo 45. samostatného prieskumného pluku VDV so sídlom v Kubinke (Moskovská oblasť)“.
Iné médiá uverejnili fotografiu neoznačeného ruského vojaka ozbrojeného VSS Vintorezom, ako dôkaz nasadenia ruských špeciálnych jednotiek.
Oficiálna ruská reakcia.
Spočiatku prezident Ruska Vladimír Putin uviedol, že zelení mužíkovia nie sú súčasťou ruských ozbrojených síl, ale skupiny miestnych milícií, ktoré sa zmocnili zbraní ukrajinskej armády. Generál Philip Breedlove, vrchný veliteľ spojeneckých síl v Európe a najvyšší veliteľ NATO, povedal, že títo „zelení mužíkovia“ boli v skutočnosti ruské jednotky.
V marci 2014 Putin naďalej tvrdil, že neexistoval žiaden vopred naplánovaný zásah, ale že „ťažko ozbrojené a úzko koordinované skupiny, ktoré na začiatku vpádu obsadili letiská a prístavy Krymu - boli len spontánne „skupiny sebaobrany“, ktoré možno získali uniformy podobné tým ruským z miestnych [vojenských] obchodov“. Podľa ukrajinského Združenia vlastníkov zbraní ukrajinské právo okrem poľovníctva nepovoľuje predaj alebo nosenie strelných zbraní.
Dňa 17. apríla prezident Putin verejne prvýkrát pripustil, že sa ruské špeciálne jednotky podieľali na udalostiach na Kryme s cieľom chrániť miestnych obyvateľov a vytvárať podmienky pre referendum. Neskôr priznal, že ruské ozbrojené sily počas udalostí zablokovali ukrajinské ozbrojené sily na Kryme.
V odpovedi na otázku prítomnosti ruských vojsk na Kryme ruský minister obrany Sergej Šojgu povedal: „Pokiaľ ide o vyhlásenia o používaní ruských špeciálnych jednotiek v ukrajinských udalostiach, môžem povedať iba jednu vec - je ťažké hľadať čiernu mačku v tmavej miestnosti, najmä ak tam nie je“ a dodal tajomne, že hľadanie mačky by bolo „hlúpe“, ak je tá mačka „múdra, statočná a "zdvorilá"“.
V apríli 2015 ruský admirál vo výslužbe Igor Kasatonov uviedol, že „zelení mužíkovia“ boli členmi ruských špeciálnych jednotiek Specnaz. Podľa jeho informácií nasadenie ruských vojsk na Kryme zahŕňalo šesť pristátí vrtuľníkov a tri vylodenia Iliušin Il-76 s 500 ľuďmi.
Opätovné objavenie v Donbase.
Počas vojny v Donbase spravodajca agentúry Reuters hlásil 26. augusta 2014 z dedinky Kolosky v Doneckej oblasti, že desiatky ťažko ozbrojených cudzincov s ruským prízvukom sa objavili cez víkend a zablokovali cestu (asi 10 kilometrov od ruskej hranice). Muži mali biele pásy na ramenách, rovnakú identifikačnú značku, ako desať mužov zajatých ukrajinskými jednotkami niekoľko kilometrov odtiaľ a ktorí vo videu uverejnenom v utorok 26. augusta 2014 uviedli, že sú to ruskí výsadkári. Správa BBC hovorila o neoznačených ruských silách v Donbase ako o „Armáde duchov“.
Dňa 13. januára 2015 ukrajinské médium "censor.net" hlásilo ruské špeciálne jednotky v Luhansku spolu so záznamom ôsmich neoznačených vojakov v zelených uniformách, ktoré hliadkujú na ulici. Niekoľkí z nich boli ozbrojení útočnou puškou AS Val, ktorú používajú výhradne ruské ozbrojené sily.
Dňa 17. decembra 2015 ruský prezident Putin potvrdil, hoci bez väčších podrobností, prítomnosť ruských ľudí na Ukrajine, ktorí sa venovali určitým úlohám, vrátane vojenskej oblasti, a dodal, že to neznamená prítomnosť ruskej armády (aj keď iné vojenské sily, napríklad mariňáci, vylúčil) na Ukrajine.
Do konca roka 2017 pozorovateľská misia OBSE napočítala len na dvoch hraničných priechodoch, ktoré im umožnil sledovať, približne 30 000 ľudí vojenského personálu, ktorí prešli z Ruska do Donbassu.